I flere år har en række hjemmebyggede husbåde og ombyggede småskibe ligget langs Refshalevej som en maritim udgave af fristaden Christiania på den anden side af den brostensbelagte vej langs de historiske volde.

Men nu skal de kappe trosserne: Kystdirektoratet har beordret skibe og deres adgangsbroer fjernet fra området. De skal være væk senest i slutningen af september.

Sagen illustrerer ifølge de konservative på Københavns Rådhus et hul i lovgivningen, hvor det offentlige ikke har de nødvendige muligheder for at gribe ind over for ulovligheder langs byens havnekajer og strande.